Taalgebruik: ontdek, uitvindArgieffoto. (Foto: Tumisu/Pixabay) Gebruikers van Afrikaans verwar dikwels ontdek en uitvind met mekaar. Ontdek dui op iets vind wat daar was, maar wat nie bekend was of waargeneem is nie, terwyl uitvind dui op iets nuuts vind: Columbus het uit ŉ Europese oogpunt Amerika ontdek [NIE Amerika uitgevind], maar ’n mens vind ’n nuwe chemiese middel uit of die telefoon is uitgevind. Beter sinonieme vir uitvind is agterkom, hoor, verneem (iets het gebeur), te wete kom en vasstel. ontdek 1 iets vind wat nog altyd daar was, maar waarvan niemand voorheen geweet het nie; te wete kom dat iets bestaan of so is: ’n nuwe eiland/plantsoort/diersoort ontdek • goud/diamante ontdek. 2 kry/vind wat verborge is: ’n fout ontdek. uitvind 1 vir die eerste keer vasstel hoe iets nuuts gemaak/gebou/ens. kan word; uitdink: ’n dodelike nuwe wapen uitvind. 2 te wete kom; vasstel: Ek kon nie uitvind wat hy bedoel het nie. Bronne: Skryf Afrikaans van A tot Z, Handwoordeboek van die Afrikaanse Taal (6de uitgawe)